Sotkua lensi johtajan mukaan myös toimiston työntekijöiden päälle. Poliisi selvittää hänen mukaansa asiaa.

Törkyinen hyökkäys järkyttää TE-toimiston henkilöstöä Espoossa. KUVAKAAPPAUS TWITTERISTÄ JA INKA SOVERI

Työ- ja elinkeinotoimistoon Espoon Leppävaarassa iski torstaina sotkuinen hyökkääjä. Uudenmaan TE-toimiston johtaja Jarmo Ukkonen kertoo Twitterissä, että toimiston asiakas paiskasi konttorin aulaan ämpärillisen maalia ja ulostetta.

Myös toimiston verkkosivuilla tiedotetaan, että sen ensimmäisen kerroksen aula on suljettu maanantaihin 2. syyskuuta saakka. Syynä on epäilemättä iljettävä isku.

Ukkonen on liittänyt tviittinsä oheen myös kuvottavan otoksen tuhotyön seurauksista.

– Espoon toimipaikassa asiakas tyhjentänyt ja heittänyt aulaan ison ämpärin, jossa maalia ja suomeksi sanottuna selvää paskaa, hän kirjoittaa.

Johtajan mukaan myös TE-toimiston verkkoneuvojat saivat osansa törkyämpärin sisällöstä. Hän kuvailee heidän reaktioitaan ”järkyttyneiksi”. Järkytys heijastuu vahvasti myös viestin keräämistä kommenteista Twitterissä.

Ukkosen tviitin mukaan poliisi on ”luonnollisesti liikkeellä” tapauksen tiimoilta. Päivityksessä ei kerrota, onko teosta epäilty henkilö saatu kiinni.

Iltalehti ei tavoittanut perjantai-iltana Ukkosta tai Länsi-Uudenmaan poliisia kommentoimaan tapahtunutta.